Nurmon Jymy - lentopallon Mestaruusliiga

Nurmon Jymy - LiigaPloki
2017-10-01 17:00 (Europe/Helsinki) | Nurmohalli, Länsitie 30, 60550 Seinäjoki, Suomi
Vastus kovenee toisessa kotiottelussa
Nurmon Jymy jatkaa naisten lentopallon mestaruusliigan otteluja myös toisella kierrokselle kotisalissaan, kun sarjaohjelman laatija on sijoittanut Jymylle kaksi kotiottelua peräkkäin. Sarjanousijan avaus oli komea Jymyn kaataessa LP Kangasalan eikä jännityksen merkkejä ollut nähtävissä. Päinvastoin Jymy pelasi iloista ja rentoa lentopalloa.
– En tiedä onko kotiavaus ja toinen kotiottelu perään hyvä asia, mutta ainakin sarjakauden avaus näytti, että oli positiivista avata sarja kotona. Pelasimme omalla tasollamme ja vastus oli sopiva meille kauden alkuun, toteaa Jymyn valmentaja Kari Tuomela.
Jymyn ensimmäinen peli myös vahvisti sen, että hankinnat ovat menneet nappiin. kapteeni Julie Mikaelsen palkittiin parhaana ja Alexandra Vajdova sekä Karoliina Friberg olivat Jymyn parhaimmistoa. Ensi sunnuntaina vastus kuitenkin kovenee. Liiga Ploki Pihtiputaalta on pelannut liigassa syksystä 2003 lähtien ja on kerran ollut mitaleilla voittaen pronssia kauden 2006 päätteeksi. Liiga Ploki puolestaan johti kotisalissaan kauden avausotteluaan LP Vampulaa vastaan erin 2-0, mutta hävisi lopulta 3-2.
– Liiga Plokin tappio oli iso yllätys. Katsoin pelin TV:stä ja jokin siinä tökki. Heidän peli ei vain kulkenut. Oliko kotisalin jännitys vai mikä, Tuomela arvelee.
Jymy on kohdannut Liiga Plokin kahdesti harjoitusottelussa.
– Yhden erän olemme heiltä pystyneet viemään. Vastus kovenee ja on varmaa, että tappion jälkeen joukkue tulee Nurmoon kovalla sykkeellä, Tuomela jatkaa.
Liiga Plokilla on neljä kovaa jenkkipelaajaa aloituskuusikossa. Passari Suzanne Horner on liigan parhaita ja palkittiin myös avausottelun parhaana. Tuomela painottaa koko jenkkinelikön olevan kovia ammattipelaajia. Hakkuri Canaze Finley lyö korkealta ja kovaa, sillä pelinaisella on mittaa peräti 193 cm. Kotimaisia kärkinimiä on maajoukkueessakin pelannut joukkueen kapteeni Nette Tuominen. Liiga Plokilla on kova aloituskuusikko, mutta joukkueen ongelma on kapea materiaali. Penkiltä ei yhtä kovia tekijöitä löydy.
– Meidän pitää vahvistaa omaa syöttöä ja torjuntaa. Kun torjunta on kohdallaan ja pelaamme monipuolista hyökkäyspeliä, niin ne ovat meidän aseet. Lisäksi meidän pitää pystyä iskemään keskeltä, kun on sen paikka, Tuomela painottaa.
Jymyn valmistautuminen noudattaa tuttua kuviota. Vastustaja käydään läpi tarkasti.
– Tiedämme, että Liiga Ploki hyökkää kovaa. Meillä kaikki 12 pelaajaa ovat iskussa. Aloitimme valmistautumisen tulevaan peliin maanantaina, Tuomela kertoo.
Jymy kohtaa Liiga Plokin sunnuntaina 1.10 klo 17.00 Nurmon liikuntahallilla.
JARI HAKALA
Osta ennakkolippu peliin netistä >> seat4.me ja varaa parhaat paikat!

WoVo Rovaniemi- Nurmon Jymy
2017-10-07 17:00

Pölkky Kuusamo - Nurmon Jymy
2017-10-08 17:00, 2018-01-02 18:30

Nurmon Jymy - WoVo Rovaniemi
2017-10-14 17:00 | Nurmohalli, Länsitie 30, 60550 Seinäjoki, Suomi
Jenkki Sullivan kuriin ja pisteet kotiin
Nurmon Jymy saa lentopallon naisten mestaruusliigassa vastaansa toistamiseen viikon sisällä Woman Volleyn Rovaniemeltä. Viime lauantaina joukkueet kohtasivat Rovaniemellä Jymyn voittaessa viisieräisen ottelun erin 3-2. Nyt on Woman Volleyn vuoro saapua Etelä-Pohjanmaalle Jymyn kotisaliin Nurmohallille, jossa Jymy on voittanut molemmat kauden tähän mennessä pelaamansa kotipelit.
Jymyyn tälle kaudelle Hämeenlinnasta HPK:sta siirtynyt keskitorjuja Karoliina Friberg painottaa, että Jymyn tulee pelata ensimmäisestä pisteestä lähtien omaa peliä niin, että rovaniemeläisjoukkue ei saa peliään käyntiin.
– Kovalla syötöllä lähdemme rikkomaan vastustajan vastaanottoa. Syöttö on ollut jokaisessa pelissä meillä vahva alue. Woman Volleyllä puolestaan on kova keskipelaaja Kathryn Sullivan. Hän tekee pisteitä keskeltä, jos pääsee siitä pelaamaan. Sullivan kiinni niin voitamme ja otamme kolme pistettä, Friberg vakuuttaa.
USA:lainen Kathryn Sullivan on rovaniemeläisten ainoa ulkomaalaisvahvistus. Woman Volley on liigan nuorin joukkue.
– Se on innokas ja energinen joukkue, joka yrittää kaikkensa. Heillä ei ole mitään hävittävää, Friberg jatkaa.
Jymyllä oli Rovaniemellä vaikeuksia ja peli lähti kulkemaan paremmin vasta viidennessä erässä, jonka turvin Jymy käänsi ottelun voitoksi.
– Emme saaneet oikein pelihurmosta päälle. Vasta viidennessä erässä se löytyi paremmin. Hyvää oli, että voitto tuli huonommallakin pelillä, mutta se olisi kyllä voinut kääntyä kummalle joukkueelle vain, Friberg kertaa.
Sunnuntain ottelussa Kuusamossa Pölkkyä vastaan kentällä nähtiin tuttu Nurmon Jymy. Kauden avaustappio tuli, mutta pelillisesti ottelu oli hyvä.
– Siinä pelissä meillä oli hyvä fiilis päällä koko ajan ja pystyimme pelaamaan paineettomasti.
Friberg tuli tälle kaudelle Jymyyn hakkuri Julie Mikaelsonin ja yleispelaaja Alexandra Vajdovan kanssa. Mikaelson puuttui Lapin kiertueelta, mutta palaa takaisin vahvuuteen tällä viikolla.
– Julie kävi muutaman kerran viime talvena Hämeenlinnassa meidän treeneissä. Muuten tunsin joukkueesta muutaman pelaajan nimeltä. Meillä on hyvä joukkuehenki ja se näkyy kentällä, Friberg toteaa.
Friberg on viihtynyt hyvin Jymyssä.
– Kaikki on toiminut ja täällä huolehditaan pelaajista. Tunnelma on lämmin.
JARI HAKALA

LP Vampula - Nurmon Jymy
2017-10-21 17:00

Oriveden Ponnistus - Nurmon Jymy
2017-10-22 17:00

Nurmon Jymy - LiigaPloki (Cup)
2017-10-25 18:30 | Nurmohalli, Länsitie 30, 60550 Seinäjoki, Suomi
Vilppola painottaa positiivista ilmettä
Nurmon Jymy palaa takaisin kotiin Nurmohalliin kahden vieraspelin jälkeen tiiviin ottelutahdin tuodessa jo keskiviikkona Suomen cupissa Jymyn vieraaksi Pihtiputaan LiigaPlokin. Joukkueet ovat kohdanneet tällä kaudella naisten lentopallon mestaruusliigassa Jymyn voittaessa kotonaan suoraan kolmessa erässä lukemin 3-0.
– Ploki on parantanut otteitaan meidän edellisestä pelistä. Vastustajan joukkuepeli on hioutunut paremmin yhteen ja se on erityyppinen kuin kauden alussa. Nälkäinen tiimi tulee vastaan, painottaa Jymyn libero Pauliina Vilppola.
LiigaPlokilla on neljä jenkkivahvistusta. Joukkueen alkukausi oli nihkeä, mutta nyt otteet ovat parantuneet . LiigaPloki hävisi mestari HPK:lle viikonvaihteessa, mutta voitti kolme edellistä otteluaan.
– Vastaanotto on isossa merkityksessä. Mikäli vastustaja saa pallot ylös, niin siltä löytyy hyökkäysvoimaa, viittaa Vilppola LiigaPlokin hakkuri Canace Finleyhin ja yleispelaaja Alex Reidiin.
Joukkueiden edellisessä kohtaamisessa Villpola toteaa Jymyllä olleen hyvä päivä.
– Sitä tarvitaan nytkin jatkopaikkaan. Vastaanotto pitää olla kunnossa ja jatkohyökkäyksissä on oltava vastustajaa kovempi.
Sunnuntaina Jymyn vieraaksi saapuu naisten lentopallon mestaruusliigan ottelussa kahdella viime kaudella suomenmestaruuden voittanut Hämeenlinnan HPK. Joukkueet kohtaavat ensimmäisen kerran tällä kaudella. Jymy menee kuitenkin ottelun kerrallaan ja HPK:n tarkemman analyysin paikka on vasta keskiviikon Suomen cupin ottelun jälkeen.
– Varmasti kova joukkue, joka on ollut pitkään mitaliputkessa. Emme kuitenkaan vielä ole suunnitelmia punoneet siihen otteluun.
Jymyllä on kuitenkin valttikortti taskussaan. Keskitorjuja Karoliina Friberg voitti HPK:ssa kaksi suomenmestaruutta, mutta siirtyi tälle kaudelle nousija Jymyyn.
– Karoliinalla on siellä tuttuja. Hän varmasti antaa oman näkemyksensä joukkueesta, Vilppola toteaa.
Alkukausi on ollut nousija Jymylle positiivinen. Vilppola toivoo saman jatkuvan.
– Ennakkoluulottomuus on ollut meidän vahvuus. Ei ole lähdetty päät painuksissa yhteenkään otteluun.
Jymyn iloiset tuulettelut kentällä ovat tarttuneet myös kotikatsomoon.
– Lentopallon on laji, jossa varmaa voittajaa ei ole. Iloinen ja positiivinen ilme ja joukkuehenki on tärkeä, Vilppola muistuttaa.
Jymy kohtaa LiigaPlokin Suomen cupissa keskiviikkona klo 18.30 ja saa vastaansa naisten lentopallon mestaruusliigan ottelussa sunnuntaina HPK:n klo 17.00.
JARI HAKALA

Nurmon Jymy - HPK
2017-10-29 17:00 | Nurmohalli, Länsitie 30, 60550 Seinäjoki, Suomi
Sunnuntaina Jymyn vieraaksi saapuu naisten lentopallon mestaruusliigan ottelussa viime kaudella toiseksi sijoittunut Hämeenlinnan HPK. Joukkueet kohtaavat ensimmäisen kerran tällä kaudella. Jymy menee kuitenkin ottelun kerrallaan ja HPK:n tarkemman analyysin paikka on vasta keskiviikon Suomen cupin ottelun jälkeen.
– Varmasti kova joukkue, joka on ollut pitkään mitaliputkessa. Emme kuitenkaan vielä ole suunnitelmia punoneet siihen otteluun.
Jymyllä on kuitenkin valttikortti taskussaan. Keskitorjuja Karoliina Friberg voitti HPK:ssa kaksi suomenmestaruutta, mutta siirtyi tälle kaudelle nousija Jymyyn.
– Karoliinalla on siellä tuttuja. Hän varmasti antaa oman näkemyksensä joukkueesta, Vilppola toteaa.
Alkukausi on ollut nousija Jymylle positiivinen. Vilppola toivoo saman jatkuvan.
– Ennakkoluulottomuus on ollut meidän vahvuus. Ei ole lähdetty päät painuksissa yhteenkään otteluun.
Jymyn iloiset tuulettelut kentällä ovat tarttuneet myös kotikatsomoon.
– Lentopallon on laji, jossa varmaa voittajaa ei ole. Iloinen ja positiivinen ilme ja joukkuehenki on tärkeä, Vilppola muistuttaa.
Jymy saa vastaansa naisten lentopallon mestaruusliigan ottelussa sunnuntaina HPK:n klo 17.00.
JARI HAKALA

Nurmon Jymy - Pölkky Kuusamo
2017-11-11 17:00 | Nurmohalli, Länsitie 30, 60550 Seinäjoki, Suomi
Sarjakakkonen Pölkky Jymyn vieraaksi
Nurmon Jymy saa naisten lentopallon mestaruusliigassa vastaansa kotisaliin Nurmohalliin tulevana lauantaina sarjakakkosen Pölkky Kuusamon. Jymy on ollut kova kotijoukkue. Tilillä on neljä voittoa ja vain yksi tappio viime kauden hopeajoukkue Hämeenlinnan HPK:lle. Tosin siitäkin pelistä tilille kertyi piste, kun HPK vei tiukan kamppailun erin 3-2.
– Kotisali on meidän vahvuus ja siellä pystymme haastaman minkä joukkueen vain. Meidän ulkomaalaisvahvistuksetkin ovat sanoneet, että kotisali on hieno paikka pelata. Siellä on hyvä meininki ja yleisö on ottanut koko joukkueen omakseen, Jymyn valmentaja Kari Tuomela kiittelee kotikatsomoa.
Ennen mestaruusliigan ottelua Jymy matkaa kuitenkin keskiviikkona Hämeenlinnaan Suomen Cupin puolivälieriin HPK:ta vastaan. Jatkopaikka irtoaa kahdella voitolla. Nurmossa joukkueet kohtaavat 22.11 Jos otteluvoitot Nurmon pelin jälkeen ovat tasan, pelataan kultainen erä, joka ratkaisee välieräpaikan.
– Avoimin mielin lähdemme. HPK:n kotiareena on hankala paikka pelata, sillä se on iso kuin lentokonehalli ja se vaikeuttaa syöttöpeliä ja vastaanottoa. Olemme kuitenkin tyytyväisiä, kun pääsimme jatkoon puolivälieriin. Pari liigajoukkuetta on kuitenkin jo pudonnutkin, Tuomela jatkaa.
Nurmossa pelattu mestaruusliigan kotiottelu HPK:ta vastaan osoitti, että viime kauden hopeajoukkue ei voi lähteä soitellen sotaan Jymyä vastaan cupin puolivälierissä.
– HPK:lla on liigan paras passari Chloe Collin. Hänen passitarkkuutensa on tarkin liigassa ja hän pystyy pyörittämään monipuolista peliä, jos pallo nousee. Hyvällä syöttöpelillä HPK on kuitenkin horjutettavissa ja koko joukkueen tulee onnistua, Tuomela painottaa.
Jymy on liigassa hyvissä asemissa viidentenä. Matkaa sarjakolmoseen on vain yksi piste eikä sarjakakkonen Kuusamokaan ole kuin neljän pisteen päässä tasaisessa mestaruusliigassa. Jymy saa vastaansa lauantaina nälkäisen kuusamolaisjoukkueen, sillä Pölkky hävisi viikonloppuna molemmat pelinsä sarjan kärkijoukkueille HPK:lle ja LP-Viestille erin 3-2. Jymyn tilanne on hyvä, sillä keskitorjuja Sofia Norrbacka on myös rivissä mukana ja siten koko joukkue terveenä.
– Hävisimme Pölkylle Kuusamossa 3-1, mutta pelasimme tappiosta huolimatta hyvän pelin. Syöttö ja oma vastaanotto pitää toimia, niin Kuusamo on kaadettavissa, Tuomela korostaa.
Kuusamon hakkuri jenkkivahvistus Malina Terrel on myös syöttötilaston kärjessä. Lisäksi hyökkäysvoimaa löytyy kovaa korkealta lyövältä yleispelaaja Olena Prokopenkolta.
– Syötön ja vastaanoton lisäksi torjuntapeli nousee isoon merkitykseen, Tuomela kiteyttää.
Ottelu Kuusamoa vastaan käynnistyy lauantaina Nurmohallissa klo. 17.
JARI HAKALA
Muistathan, että Jymyn kotiotteluissa on lapsiparkki!
Ja ennakkoliput peleihin ovat myynnissä: www.seat4.me

LiigaPloki - Nurmon Jymy
2017-11-18 18:30

Nurmon Jymy - HPK (Suomen Cup)
2017-11-22 18:30 | Nurmohalli, Länsitie 30, 60550 Seinäjoki, Suomi
Kotiyleisön innostus tarttuu pelaajiin
Nurmon Jymy saa naisten lentopallon Suomen cupin ratkaisevassa toisessa puolivälierässä vastaansa kotihalliin Hämeenlinnan Pallokerhon. Hämeenlinnassa HPK vei ensimmäisen puolivälierän suoraan 3-0. Välieräpaikka aukeaa kahdella voitolla. Mikäli Nurmohallilla otteluvoitot ovat kahden ottelun jälkeen tasan, pelataan kultainen erä, joka ratkaisee välieräjoukkueen.
Jymyn passari Julia Niemi muistuttaa Jymyn kotikenttäedusta.
– Liigassa pelasimme kotona HPK:ta vastaan tiukan viisieräisen kamppailun, joka päättyi HPK:lle 3-2. Tulee kova peli ja vastus on kova, mutta meillä on kaikki mahdollisuudet, Niemi painottaa.
Niemi ja koko Jymyn joukkue on saanut tyytyväisenä aistia vahvasti mukana kotiotteluissa elävän kotiyleisön tuen.
– Meillä on Nurmohallilla hyvä tunnelma otteluissa. Yleisö elää mukana ja tuo ylimääräistä energiaa. Yleisön innostus tarttuu ja on me kotona iloisesti tuuletettukin onnistumisille, Niemi naurahtaa.
Viime kaudella Pihtiputaan LiigaPlokin passarina liigassa pelannut Niemi toteaa Pihtiputaalla olevan liigapaikkakunnista samanlaista tunnelmaa.
– Siellä on hyvin samanlainen meininki katsomossa, mutta meillä on ollut vielä enemmän väkeä kotipeleissä kannustamassa.
Jymy pelasi vielä lauantaina liigaottelun Pihtiputaalla LiigaPlokia vastaan ja juonia HPK peliin joukkue punoo alkuviikosta.
– Syöttö on tosi tärkeä, että pystymme horjuttamaan HPK:n vastaanottoa. Siellä on nimittäin hyvä passari ja vahvat laitahyökkääjät, joten syötön pitää toimia. Se on myös meille vahvuus kotona, kun on tutuissa ympyröissä sitä paljon harjoiteltu.
Niemi painottaa lisäksi rohkeaa peliä.
– Hyvällä itseluottamuksella pitää lähteä peliin heti alusta lähtien. Kaikki pelaajat ovat kunnossa ja pääsemme ykköskokoonpanolla peliin.
Niemi palasi yhden Pihtiputaan vuoden jälkeen takaisin Jymyyn, jossa pelasi aiemmin 1.sarjaa. Paluupäätös oli helppo tehdä.
– On se hienoa, kun meillä on liigajoukkue. Sarjan alku oli meiltä hyvä ja yleisö innostui heti liigan tunnelmasta. Liigan ja 1.sarjan välillä on selkeä ero. Liigassa on paljon ulkomaalaisia vahvistuksia ja se nostaa tasoa, Niemi toteaa.
Teksti: Jari Hakala
– Muistathan, että Jymyn kotiotteluissa on lapsiparkki!
– Ennakkoliput peleihin ovat myynnissä: www.seat4.me
– Jymyn uudet fanituotteet ovat myynnissä kotiotteluissa! Katso >> täältä mitä kivaa on myynnissä.
– Jymy – HPK ottelussa myynnissä myös Joulun halutuimmat lahjat, eli NURMO -paidat (20€), paidoista koot: S-XXXL sekä NURMO -hiirimatot (10€). Käteis- tai korttimaksu.

LP Viesti - Nurmon Jymy
2017-11-25 17:00

LP Kangasala - Nurmon Jymy
2017-12-16 17:00, 2018-02-11 17:00

Nurmon Jymy - LP Viesti
2017-12-17 17:00 | Nurmohalli, Länsitie 30, 60550 Seinäjoki, Suomi
Nurmon Jymy palaa kolmen viikon tauon jälkeen takaisin tositoimiin naisten lentopallon mestaruusliigassa Jymyn kohdatessa lauantaina vierasottelussa LP Kangasalan. Pelit jatkuvat heti sunnuntaina kotihallissa kello 17, kun vastaan tulee Suomen menestynein naislentopalloseura LP Viesti Salosta.
– Suomen paras naisten lentopallojoukkue. Suomen mestari, joka juuri tällä viikolla haki puhtaan 3-0 voiton myös kansainvälisellä tasolla CEV-cupin vierasottelussa Tsekin Brnossa. LP Viesti nähdään nyt ensimmäistä kertaa Seinäjoella ja Nurmohallissa. Ehdottomasti peli, joka pitää nähdä. Tulee hieno lentopallotapahtuma, vakuuttaa Jymyn valmentaja Kari Tuomela.
LP Viesti on tällä kaudella liigassa hävinnyt vain yhden pelin Hämeenlinnan HPK:n voittaessa kotonaan LP Viestin erin 3-2 kaksi viikkoa sitten.
– Päivän kunto vaikuttaa aina lopputulokseen. LP Viesti pelaa kurinalaista lentopalloa, mutta jos pisteen pystymme kaivamaan, niin olemme tyytyväisiä. Kova joukkue, mutta ei voittamaton, Tuomela jatkaa.

Pitkä kolmen viikon tauko antoi Jymylle mahdollisuuden parannella pelaajien vaivoja. Vain keskitorjuja Sara Niemi on sivussa polviongelman vuoksi.
– Keskitorjuja Sofia Norrbacka on toipunut omista vastaavista alkukauden polvivaivoista ja on kuntoutunut hyvin. On hienoa, että meillä löytyy omista pelaajista paikkaajia. Voimme olla siihen tosi tyytyväisiä, Tuomela korostaa.
Tauon ensimmäiset kaksi viikkoa Jymy meni kovaa panostaen fysiikkaharjoituksiin.
– Tämän viikon aikana olemme palanneet perusasioihin salitreeneissä. Nyt tärkeintä on, että saadaan joukkue pelaamaan hyvin yhteen ja joukkuepeli toimimaan, Tuomela kiteyttää.
JARI HAKALA

– Muistathan, että Jymyn kotiotteluissa on lapsiparkki!
– Ennakkoliput peleihin ovat myynnissä: www.seat4.me
– Jymyn uudet fanituotteet ovat myynnissä kotiotteluissa! Katso >> täältä mitä kivaa on myynnissä.

Nurmon Jymy - Oriveden Ponnistus
2017-12-20 18:30 | Nurmohalli, Länsitie 30, 60550 Seinäjoki, Suomi
Nurmon Jymyn naisten lentopallon mestaruusliigassa pelaavan joukkueen valmentaja Kari Tuomela vei pelaajat maanantaina viikonlopun kahden kovan ottelun jälkeen hiihtolenkille Hyllykallion kuntoradalle. Myös joukkueen ulkomaalaisvahvistukset norjalainen Julie Mikaelsen ja slovakki Alexandra Vajdova olivat mukana. Mikaelsenille hiihto on tuttua, sillä onhan Norja maineikas talviurheilumaa.
– Alexandra oli ollut pari kertaa aiemmin suksien päällä. Maanantai oli meillä kokonaan lajiharjoituksista vapaa ja haimme vaihtelua ladulta, Tuomela juttelee.
Jymyn tiivis ottelutahti jatkuu keskiviikkona, kun vastaan Nurmohalliin tulee Oriveden Ponnistus. Jymy pelasi sunnuntaina Nurmossa hyvän ottelun mestari LP Viestiä vastaan. Tuomela kuitenkin muistuttaa, että hyvät ottelut eivät riitä, sillä kahdeksan ottelua on mennyt ilman voittoa ja se maistuisi nyt entistä makeammalta.
– Ottelu LP Viestiä vastaan osoitti, että pystymme haastamaan kärkijoukkueet. Keskiviikkona haetaan voittoa ja meillä on kova halu se ottaa. Pisteet ja voitto olisivat meille nyt kullan arvoisia.
Orivesi on tällä hetkellä sarjassa neljäntenä. Viime kaudella joukkueen kaulaan ripustettiin pronssimitalit. Jymy on kohdannut tällä kaudella OrPon kerran vierasottelussa, jonka OrPo voitti suoraan kolmessa erässä.
– Orivesi tuli kotisalissaan lujaa ja vierasottelut ovat olleet meille muutenkin vaikeampia. Paljon kuitenkin riippuu siitä pystyykö OrPon brassihakkuri Francyely Lemos pelaamaan. Hän on ollut poissa kolme viime peliä, Tuomela toteaa.
Orivesi oli lisäksi sunnuntaina uutisissa, kun joukkueen päävalmentaja Zvonko Nikolic ja seura purkasivat yhteisymmärryksessä sopimuksen. OrPon syyskauden lopun vetää kakkosvalmentaja Heikki Kosonen.
– Orivedellä on neljä kovaa ulkomaalaisvahvistusta. Kreikan maajoukkueen passari Olga Vergirouon on liigan kovimpia. Joukkue on kokenut ja sillä on myös hyviä kotimaisia pelaajia Jessica Kososen johdolla.
Jymyn pelaajista näyttää, että Sara Niemen polvivaiva ei ollut niin paha kuin pelättiin. Hän pääsee jo tiistaina mukaan lajiharjoituksiin. Jymyn keskihyökkäys on myös parantunut alkukaudesta, kun Karoliina Friberg on onnistunut peli peliltä paremmin.
– Samat aseet kuin LP Viestiä vastaan. Vastaanotto pitää olla riittävän hyvällä tasolla ja vastaavasti omalla syötöllä pitää pystyä horjuttamaan vastustajan vastaanottoa. Peli ratkaistaan monipuolisella hyökkäyspelillä, Tuomela painottaa.
Sarja on juuri Jymyn osalta ylittänyt puolivälin. Keskiviikon kotipelin jälkeen Jymy pelaa jo torstaina vieraspelin Hämeenlinnassa HPK:ta vastaan.
– Tiukka pätkä on edessä ja ehkä eniten harmittaa, että emme ole kovilta kärkijoukkueilta onnistuneet pisteitä ottamaan. Keskiviikkona on kuitenkin siihen taas mahdollisuus.
Jymyn ja OrPon välinen ottelu alkaa keskiviikkona Nurmohallilla klo 18.30.
JARI HAKALA
– Muistathan, että Jymyn kotiotteluissa on lapsiparkki!
– Ennakkoliput peleihin ovat myynnissä: www.seat4.me
– Jymyn uudet fanituotteet ovat myynnissä kotiotteluissa! Katso >> täältä mitä kivaa on myynnissä.

HPK - Nurmon Jymy
2017-12-21 18:30

Nurmon Jymy - LP Vampula
2017-12-30 17:00 | Nurmohalli, Länsitie 30, 60550 Seinäjoki, Suomi
Nurmon Jymyn naisten lentopallon mestaruusliigan joukkue palaa lauantaina kymmenen päivän pituisen joulutauon jälkeen takaisin tositoimiin kohtaamalla tämän vuoden viimeisessä mestaruusliigan ottelussa LP Vampulan Huittisista. Kuten Jymyn valmentaja Kari Tuomela toteaa, kaikki lentopalloliigan ottelut ovat suuria otteluita, mutta lauantain peli on yksi kauden tärkeimmistä.
LP Vampula on Jymyä jäljessä sarjataulukossa kolme pistettä. Vampula otti ehkä hieman yllättäenkin voiton joulukuun alkupuolella Pihtiputaan Liiga-Plokista, mutta on nyt hävinnyt kaksi viime otteluaan. Jymyä voitot ovat karttaneet vielä pidempään, vaikka otteet kentällä ovat olleet hyviä. Tappioputki on venynyt jo kymmenen pelin pituiseksi.
– Ottelu on joukkuehengenkin takia erittäin tärkeä. Nyt olisi ehdottomasti pystyttävä palaamaan takaisin voittojen tielle. Liigapaikka ei ole mitenkään taputeltu, mutta yksi voitto tähän kohtaan olisi tosi hyvä, Tuomela laskeskelee.
Tuomela viheltää harjoitukset käyntiin heti tapaninpäivän jälkeen keskiviikkona. Joukkueen ulkomaalaisvahvistukset Alexandra Vajdova ja Julie Mikaelsen kävivät lyhyen loman aikana tapaamassa perheitään Slovakiassa ja Norjassa.
– Molempien kotimaissa joulua vietetään perinteisissä merkeissä, kuten meillä Suomessa. He ovat tulleet jo elokuussa Suomeen ja takana on pitkä aika, joten tässä vaiheessa oli heille varmasti mukava käydä myös kotimaassa.
LP Vampula peli käynnistää Jymyn vajaan kahden viikon pituisen neljän ottelun putken.
– Voitto tähän ensimmäiseen peliin toivottavasti kääntäisi laivan suunnan. Paljon tässä on asioita mietitty miten kotiedun lisäksi voitto otetaan. Olemme pelanneet Nurmohallissa hyviä kotipelejä, vaikka pisteitä ei viime peleistä ole tullut. Toivotaan, että meidän hieno kotiyleisö on se yksi ase, millä peli käännetään kotivoitoksi.
Tuomela muistuttaa, että Jymy ja LP Vampula ovat materiaaliltaan hyvin samankaltaiset joukkueet. Molemmilla on nuoret passarit ja tilastot kertovat myös joukkueiden tasaisuudesta.
– Hyökkäysprosentti on yhden prosentin sisällä. Samoin vastaanottoprosentti on yhden prosentin sisällä. Torjuntapelikin on hyvin lähellä toisiaan, Tuomela tutki tilastoista.
Tuomela tietää, että Jymy on fyysisesti iskussa. Se ei ole tappioiden syy. Jymyn valmentaja toki tietää myös sen, että pitkä tappioputki on vaikuttanut mielialaan.
– Se on selvää ja siihen keskitytään nyt ottelua edeltävissä harjoituksissa. Tärkeitä asioita ovat ratkaisupallojen kääntäminen voitoksi ja erien loppuun pelaaminen. Joukkueet ovat tasaisia ja se on lauantaina vahvempi joukkue, joka pystyy pelaamaan koko pelin omalla hyvällä tasollaan, Tuomela painottaa.
JARI HAKALA

Nurmon Jymy - LP Viesti
2018-01-12 18:30 | Nurmohalli, Länsitie 30, 60550 Seinäjoki, Suomi
Nurmon Jymyn naisten lentopallon mestaruusliigassa pelaavan joukkueen valmentaja Kari Tuomela odottaa Jymyn joulutauon jälkeisen hyvän vireen jatkuvan myös viikonvaihteen kahdessa kotipelissä. Jymy kohtaa perjantaina Nurmohallissa salolaisen LP Viestin ja liigapelit jatkuvat sunnuntaina kotiottelulla rovaniemeläistä WoVo:a vastaan.
– Joulutauon jälkeen otimme kotivoiton Vampulasta ja haimme pisteen Pölkyltä Kuusamosta. Ne olivat hienot kaksi peliä, sillä saimme pitkän tappioputken poikki ja kahdesta pelistä pistetili karttui neljällä pisteellä. Loistavat pelit ja treeneissä tekeminen on tällä hetkellä erittäin hyvää, kehui Tuomela joukkuettaan.
Liigassa toisella sijalla olevaa LP Viestiä vastaan Tuomela näkee syöttö- ja torjuntapelin olevan isossa roolissa.
– Salolla on ollut vaikeuksia, kun yleispelaaja Ronja Heikkiniemi on ollut loukkaantumisen vuoksi poissa. Kun hän on poissa vastaanottajan paikalta, niin se on meille paikka horjuttaa Salon vastaanottoa ja hyvä syöttöpeli vie pitkälle, Tuomela painottaa.
Jymyllä terveystilanne on hyvä, sillä kaikki pelaajat ovat pelikunnossa. Tuomela toteaa Jymyn torjuntapelin olleen myös tiivistä kahdessa viime pelissä.
– Keskiviikkona on videopalaveri. Kun pystymme pitämään saman hengen päällä, mikä meillä on ollut kahdessa viime pelissä, niin peli kulkee. Olemme ottaneet pisteitä kotisalissa ja se on meille selkeä etu myös Saloa vastaan. Nyt tarvitaan väkeä katsomaan ja kannustamaan molempiin viikonlopun otteluihin, Tuomela kannustaa.
JARI HAKALA
– Muistathan, että Jymyn kotiotteluissa on lapsiparkki!
– Ennakkoliput peleihin ovat myynnissä: www.seat4.me
– Jymyn uudet fanituotteet ovat myynnissä kotiotteluissa! Katso >> täältä mitä kivaa on myynnissä.

Nurmon Jymy - WoVo Rovaniemi
2018-01-14 17:00 | Nurmohalli, Länsitie 30, 60550 Seinäjoki, Suomi
Sunnuntain vastustajalla, sarjassa viimeisenä olevalla, Rovaniemen WoVo:lla on vielä voittotili avaamatta. Kaksi pistettä se on saanut kasaan kahden 3-2 tappion myötä. Niistä toinen piste tuli Jymyltä. Toisen pisteen rovaniemeläiset ottivat viisieräisestä ottelusta LP Kangasalaa vastaan, jossa WoVo:n ensimmäinen voitto oli lähellä.
– WoVo:lla on ollut peleistä lähes kuukauden tauko ja meidän etu on se, että olemme pelanneet pelejä tasaisemmalla ohjelmalla ja pelituntuma on siten parempi. Joukkueen saaminen pelaamaan pitkän tauon jälkeen on aina haaste, Tuomela toteaa.
WoVo on vahvistanut rivejään kahdella uudella pelaajalla, jotka ovat kentällä ensimmäisen kerran sunnuntaina Jymyä vastaan. Joukkueeseen liittyivät joulutauon jälkeen yhdysvaltalainen yleispelaaja Cassie Strickland ja venäläinen keskitorjuja Ekaterina Klimova.
– Katsotaan mikä vaikutus heillä on WoVo:n peliin. Klimova pelasi viime vuonna Pieksämäellä ja edellisen kauden Pölkyssä. Kokeneita pelaajia molemmat ovat.
Tuomela arvelee, että uusien vahvistusten hankinnan taustalla on jo mahdollinen valmistautuminen karsintapeleihin.
– Toki WoVo:lla on mahdollisuus nousta taulukossa, sillä joukkueella on vielä yksitoista peliä jäljellä. Mutta se vaatisi voitot vähintään viidestä pelistä. Taustalla on varmasti se, että Rovaniemi ei halua kadota lentopallon liigakartalta, Tuomela laskeskelee.
JARI HAKALA
– Muistathan, että Jymyn kotiotteluissa on lapsiparkki!
– Ennakkoliput peleihin ovat myynnissä: www.seat4.me
– Jymyn uudet fanituotteet ovat myynnissä kotiotteluissa! Katso >> täältä mitä kivaa on myynnissä.

Nurmon Jymy – LiigaPloki
2018-01-21 17:00 | Nurmohalli, Länsitie 30, 60550 Seinäjoki, Suomi
Nurmon Jymyn kotipelit naisten lentopallon mestaruusliigassa jatkuvat sunnuntaina Nurmohallissa, kun Jymy saa vastaan LiigaPlokin Pihtiputaalta. Ottelu on Jymylle kolmas peräkkäinen kotihallissa, jossa pistetili on karttunut viime otteluissa mukavasti. Joulutauon jälkeen Jymy on pelannut neljä ottelua, joista se on ottanut kahdeksan sarjapistettä. Niistä seitsemän on ropissut tilille Nurmohallissa.
– Kotihalli ja kotiyleisö tuovat aina lisäenergiaa tekemiseen. Kun yleisö pitää meteliä katsomossa ja kannustaa, niin se tuo lisäpotkua kentälle. Kuusamossa on samantyylinen kotiyleisö, mitä meillä. On hieno pelata, kun katsomo kannustaa, kiittelee Jymyn yleispelaaja Essi Hautamäki kotikatsomoa.
Jymyllä on runkosarjassa vielä viisi ottelua jäljellä. Sunnuntain kotiottelun jälkeen joukkue pelaa helmikuussa kolme vierasottelua peräkkäin, mutta palaa sitten vielä runkosarjan viimeisellä kierroksella maaliskuun alussa Nurmohalliin. Jymyllä oli ennen joulua nihkeä jakso ja tappioputki venyi yhdeksän ottelun pituiseksi. Joulutauon jälkeen tahti on ollut toinen ja Jymy on haastanut myös sarjan kärkijoukkueet ja ottanut pisteitäkin.
– Joulutauolla pääsimme rauhoittumaan ja sen jälkeen halu voittaa on ollut aivan erilainen. Se on näkynyt tahtotasossa ja itseluottamuksessa, Hautamäki jatkaa.
Jymyn harjoituksissa pistäytyi myös poppamies Lapualta, kun Virkiän naisten pesäpallojoukkueessa pitkään kakkospelinjohtajana toiminut Timo Kankaanpää kävi pitämässä luennon lentopallonaisille.
– Siihen sisältyi myös ennakkotehtäviä. Jokaisen piti miettiä omaa tekemistä ja mitä yksilötasolla haluaa lentopallosta. Siitä oli paljon hyötyä, Hautamäki toteaa.
Jymy ja LiigaPloki ovat tällä kaudella kohdanneet kahdesti. Jymy voitti LiigaPlokin lokakuun alussa runkosarjan toisella kierroksella Nurmohallissa erin 3-0. Marraskuun puolivälissä Pihtiputaalla LiigaPloki oli parempi samoin lukemin. Jymyllä on viime viikonlopulta alla selvä kotivoitto Rovaniemen WoVo:sta erin 3-0. LiigaPloki puolestaan hävisi erin 3-2 sarjakakkoselle Hämeenlinnan HPK:lle, mutta osoitti vaarallisuutensa ottamalla pisteen.
– Vastustajan tekeminen on tasaista perustekemistä. Se on vahva torjuntapelissä ja hyökkäyspelissä. Hakkuri Canace Finleyn ja keskipelaaja Meredith Hardyn kanssa pitää olla tarkkana. Myös Nette Tuominen on tehnyt paljon pinnoja, Hautamäki painottaa.
Hautamäki on koko kotijoukkueen tavoin parantanut otteitaan joulutauon jälkeen. Suunnitelma peliin on selvä.
– Meidän pitää saada hyvällä syötöllä vastustajan vastaanotto rikki ja horjuttaa siten LiigaPlokin hyökkäyspeliä. Oma hyvä syöttö ja hyvä torjuntapeli sekä järkevät ratkaisut hyökkäyspelissä ratkaisevat. Meillä on hyvä tahti päällä ja haluamme sen jatkuvan, Hautamäki korostaa.
JARI HAKALA
– Muistathan, että Jymyn kotiotteluissa on lapsiparkki!
– Ennakkoliput peleihin ovat myynnissä: www.seat4.me
– Jymyn fanituotteet ovat myynnissä kotiotteluissa! Katso >> täältä mitä kivaa on myynnissä.

Oriveden Ponnistus – Nurmon Jymy
2018-02-17 17:00

HPK – Nurmon Jymy
2018-02-25 18:00

Nurmon Jymy – LP Vampula
2018-03-04 17:00 | Nurmohalli, Länsitie 30, 60550 Seinäjoki, Suomi
Jymy päättää runkosarjan kotona

Nurmon Jymy palaa kolmen peräkkäisen vieraspelin jälkeen takaisin kotoisaan Nurmohalliin Jymyn kohdatessa naisten lentopallon mestaruusliigan runkosarjan päätöskierroksella LP Vampulan. Asetelmat runkosarjan päätöskierrokselle ovat varsin vakiintuneet. Jymy on sijalla seitsemän takanaan kaksi joukkuetta, joista kumpikaan ei enää Jymyn ohi nouse. Jymyn edellä kolme pistettä on puolestaan LP Kangasala. Kangasala pelaa päätöskierroksen ottelun Rovaniemellä sarjajumbo WoVo:a vastaan.
– Jos Kangasala häviää Rovaniemellä 3-0 ja me vastaavasti otamme kotona 3-0 voiton, niin silloin meillä on pieni mahdollisuus vielä kuudenteen sijaan, mutta silloin vertaillaan jo pikkupisteitä, laskee Jymyn valmentaja Kari Tuomela.
Tuomela on tyytyväinen sarjanousijan kauteen runkosarjassa. Ensimmäisten kierrosten voittoputki ja hyvät pelit joulun jälkeen kantoivat pitkälle ja Jymyn sarjapaikka sekä paikka play-offeihin varmistuivat jo hyvissä ajoin.
– Kokonaisuus on sujunut yläkanttiin. Olemme yllättäneet monia kovia joukkueita varsinkin kotisalissa. Selvää kuitenkin on, että edelleen play-offeissa haluamme näyttää parasta osaamistamme, Tuomela jatkaa.
Samaa mieltä valmentajan kanssa on keskitorjuja Karoliina Friberg. Froberg totesi, että runkosarja lähti käyntiin jopa yli odotusten.
– Sitten oli hieman synkempi jakso, mutta nousijajoukkueeksi meillä on takana hyvä kausi, kun kaksi joukkuetta jäi runkosarjassa taaksekin. Toki ei kesken kauden saa vielä tyytyväinen olla. Play –offit ovat vielä edessä, Friberg muistutti.
Jymy on viimeksi pelannut kotihallissa tammikuussa. Helmikuussa joukkueella oli peräkkäin kolme vierasottelua, joissa kaikissa tuli tappio.
– Peli paranee, kun pääsemme kotihalliin. Hämeenlinnan reissu ei sujunut hyvin ja meillä on kova halu näyttää, että osaamme pelata, Friberg painottaa.
Jymy ja LP Vampula ovat kohdanneet kaksi kertaa aiemmin. LP Vampula voitti lokakuussa kotonaan ja Jymy vastaavasti oli parempi Nurmohallissa joulukuun lopussa.
– Tulee varmasti tiukka peli. Vampula on meidän edellisen keskinäisen pelin jälkeen saanut uuden ulkomaalaisvahvistuksen, joka tuo lisää lyöntivoimaa hyökkäyspeliin, Friberg toteaa.
Friberg luottaa voiton irtoavan runkosarjan päätöskierrokselta, kun Jymy pelaa omalla tasollaan.
– Play-offeihin pitää vielä parantaa jokaisella osa-alueella. Vastaanotto on ollut meillä hyvä. Kun sitä saadaan vielä hieman paremmaksi, se helpottaa passaria. Samoin hyökkäyspeliin pitää saada vielä lisää tehoa, niin hyvä tästä tulee, Friberg luottaa.
Jymyn ja LP Vampulan välinen runkosarjan päätöskierroksen ottelu pelataan Nurmohallilla sunnuntaina 4.3 klo 17.
Teksti: Jari Hakala
– Muistathan, että Jymyn kotiotteluissa on lapsiparkki!
– Ennakkoliput peleihin ovat myynnissä: www.seat4.me
– Jymyn fanituotteet ovat myynnissä kotiotteluissa! Katso >> täältä mitä kivaa on myynnissä.

HPK - Nurmon Jymy (Playoffs)
2018-03-08 18:30, 2018-03-13 18:30

Nurmon Jymy - HPK (Playoffs)
2018-03-11 17:00 | Nurmohalli, Länsitie 30, 60550 Seinäjoki, Suomi
2. Puolivälieräottelu | Liput 10-15€ | Kausikortit eivät käy pudotuspeleihin.

Jymyn tavoitteena tasoittaa otteluvoitot sunnuntaina
Nurmon Jymy osoitti naisten lentopallon mestaruusliigan ensimmäisessä puolivälieräottelussa torstaina Hämeenlinnassa, että viime kauden hopeamitalisti HPK ei voi lähteä takki auki sunnuntaina Nurmohallissa pelattavaan toiseen puolivälieräotteluun. Jymy vei Hämeenlinnassa ensimmäisen erän ja antoi myrskyvaroituksen.
– Pystyimme varmasti näyttämään, että HPK ei voi tulla sunnuntaina ajatuksin, että se on 3-0 voitto ja lähtö kotiin. Ensimmäinen erä osoitti, että olimme kauden tärkeimmällä hetkellä hyviä ja peli pysyi kasassa. Olemme pelanneet kotona hyvin ja siitä lähdemme, että sunnuntaina otteluvoitot ovat tasan 1-1,Jymyn valmentaja Kari Tuomela painottaa.
Tuomela joukkoineen toki tietää, että vastassa on kova porukka. HPK:n kotimaisista aloituskuusikon pelaajista kaikki ovat maajoukkuepelaajia. Keskitorjujat Daniela Öhman ja Eveliina Smolander sekä yleispelaajat Salla Karhu ja Suvi Kokkonen ovat jo vuoden verran olleet mukana maajoukkueympyröissä.
– HPK on rutinoitu joukkue ja meidän pitää pystyä pelaamaan omien kykyjen ylärajoilla. Mutta Hämeenlinnassa myös meidän passari Julia Niemi pyöritti hyvää passipeliä ja pääsimme lyömään näyttäviä iskulyöntejä. Hyökkäyspelaaminen on se mihin meidän pitää saada lisää potkua. HPK:n torjunta on hyvä, joten oma hyökkäys pitää saada hieman kovemmaksi, niin olemme valmiit pelaamaan voitosta, Tuomela jatkaa.
Ensimmäisessä osaottelussa torjuntapisteet menivät lähes tasan. Hyökkäystehoissa hyvin puolustava HPK oli edellä.
– Torstain Hämeenlinna peliin voi kuitenkin olla tappiosta huolimatta tyytyväinen. Pelasimme lentopalloa, jolla on mahdollista haastaa kotimaan kärkijoukkueet, Tuomela toteaa.
HPK:n pelin sielu on koko kauden ajan ollut pirteä passari Chloe Collins. Collins pelaa ensimmäistä kauttaan Hämeenlinnassa.
– On kyllä HPK:lta hyvin osunut hankinta kuten muutkin ulkomaalaiset passarit liigassa. Collins on yksi parhaita ja luulen, että kauden esityksillä vientiä on eteenpäin. Ei olisi mikään ihme, vaikka matka jatkuisi astetta isompiin seuroihin, Tuomela arvelee.
Tuomelan joukoissa kaikki ovat iskussa. Loukkaantumisia ei ole ja flunssa-aaltokin on mennyt ohitse. Jymyn luotsi toivoo, että kotiyleisö saapuu sunnuntaina sankoin joukoin Nurmohallille. Välieräpaikka irtoaa kolmella voitolla, joten kotihalli on nyt Jymylle hyvä paikka lyödä kiilaa.
– HPK on ollut kerran täällä ja totesivat, että Nurmoon on mukava tulla, koska tunnelma on hieno. Meillä on yksi liigan parhaita ottelutapahtumia ja siitä pitää kiittää koko taustaryhmää. Tapahtuma on hyvin hoidettu, meillä on hyvät kuuluttajat ja Jaakko Lepistö elävöittää tapahtumaa. Toivotaan, että hallissa on viisisataa ihmistä ja otetaan voitto kotiin, Tuomela tunnelmoi.
Teksti: JARI HAKALA
– Muistathan, että Jymyn kotiotteluissa on lapsiparkki!
– Ennakkoliput peleihin ovat myynnissä: www.seat4.me
– Jymyn fanituotteet ovat myynnissä kotiotteluissa! Katso >> täältä mitä kivaa on myynnissä.

Nurmon Jymy – HPK (Playoffs)
2018-03-15 18:30 | Nurmohalli, Länsitie 30, 60550 Seinäjoki, Suomi
4. Puolivälieräottelu | Liput 10-15€ | Kausikortit eivät käy pudotuspeleihin.
Jymy ei heitä pyyhettä kehään

Sarjanousija Nurmon Jymy on pelannut jo tähän mennessä hienon puolivälieräsarjan naisten lentopallon mestaruusliigassa viime kauden hopeajoukkuetta Hämeenlinnan HPK:ta vastaan. Jymy on haastanut ennakkosuosikin tasapäin tilanteen ollessa otteluvoittojen osalta HPK:lle 2-1. HPK:lla on mahdollisuus lunastaa paikka välieriin torstaina Nurmohallila pelattavassa neljännessä puolivälieräottelussa, mutta Jymyn leirissä ollaan vahvasti toista mieltä.
– Olemme ylpeitä joukkueesta. Joukkue on pelannut hyvin ja toivotaan, että sama vire jatkuu. Olemme korostaneet itseluottamuksen merkitystä ja päät ylhäällä menemistä. Sillä asenteella on taisteltu ja sillä myös jatketaan, Jymyn valmentaja Kari Tuomela painottaa.
Jymy on aloittanut molemmat Hämeenlinnan pelit vahvasti ja vei molemmissa avauserän. Kotiottelussa viime sunnuntaina Jymy oli liekeissä lähes 500 katsojan edessä ja voitti ottelun erin 3-2.
– Meillä on ollut hieno yleisö läpi runkosarjan ja play-offien. Kotiyleisön merkitys on suurempi kuin moni edes arvaa. Pelaajat kuulevat yleisön kannustuksen ja arvostavat sitä miten kotiyleisö jaksaa kannustaa vaikeissakin paikoissa. Se antaa lisää potkua. Toivotaan, että torstaina on paljon väkeä, vaikka arki-ilta onkin, Tuomela kiittelee kotikatsomoa ja kannustaa tulemaan paikalle.
Valmentaja toteaa joukkueensa olevan jo tähän mennessä paljon plussalla.
– Tähän mennessä play-offeissa arvosana on kymmenen plus. Olemme tehneet oikeita asioita ja joukkue on ollut iskussa tärkeissä peleissä. Tosi tyytyväinen olen, mutta emme me heitä pyyhettä kehään. Torstaina haemme voittoa. Jos se tulee, niin pelit jatkuvat, mutta jos ei tule, niin ei maailma siihenkään kaadu. Tulevaisuudessa tulee uusia pelejä, Tuomela muistuttaa.
Kokeneen valmentajan rauhallisesta olemuksesta ja puheista aistii, että Jymyssä asenne on kohdallaan.
– Pelaajat ovat jälleen valmiina antamaan kaikkensa. Joukkue on pelannut ennakkoluulottomasti. Ei ole turhia jännitetty ja siitä kertoo myös se, että nostopeli on play-offeissa ollut kauden parasta. Sitä kautta myös oma peli on pysynyt kasassa, Tuomela toteaa.
Otteluiden välillä ei pysty ihmeitä tekemään. Tärkeintä on pitää yllä positiivinen vire. Ennen torstain kotiottelua Jymy pitää palaverin ja panostaa harjoituksissa aloitussyöttöihin.
– Syötön merkitys korostuu, sillä HPK:n haavoittuvin osa-alue on vastaanotto. Tosin ei syöttöön voi panostaa millä hinnalla tahansa, sillä kaikki osa-alueet pitää olla kunnossa HPK:n kaltaista joukkuetta vastaan. Syöttö ja vastaanotto ovat kuitenkin tärkeät. Niistä peli rakentuu, Tuomela korostaa.
Teksti: Jari Hakala
– Muistathan, että Jymyn kotiotteluissa on lapsiparkki!
– Ennakkoliput peleihin ovat myynnissä: www.seat4.me
– Jymyn fanituotteet ovat myynnissä kotiotteluissa! Katso >> täältä mitä kivaa on myynnissä.

testi
2018-06-04 08:00 - 17:00
